नेपाली जोडी फाइनलमा
दीपेश धामी र शोभा गौचनको जोडी योनेक्स सनराइज तेस्रो नेपाल इन्टरनेसनल सिरिजमा मिक्स डबल्सतर्फ शनिबार फाइनल पुगेको छ ।
काठमाडौँ — दीपेश धामी र शोभा गौचनको जोडी योनेक्स सनराइज तेस्रो नेपाल इन्टरनेसनल सिरिजमा मिक्स डबल्सतर्फ शनिबार फाइनल पुगेको छ ।त्रिपुरेश्वरस्थित राखेप कभर्डहलमा भएको सेमिफाइनलमा दीपेश/शोभाले मलेसियाका एभसगारन भासिगारन र दारसिनी भासिगारनको जोडीलाई रोमाञ्चक प्रतिस्पर्धापछि २१–१७, १६–२१, २२–२० ले पराजित गर्दै फाइनल यात्रा तय गरेका हुन् । अघिल्लो महिना पाकिस्तान इन्टरनेसनल सिरिजमा उपाधि जितेको यो जोडी नेपाल सिरिजको फाइनल पुग्ने पहिलो स्वदेशी हो । उनीहरूले फाइनलमा भारतका भी देवलेकर र हरिका भेलुधर्तीविरुद्ध आइतबार खेल्ने छन् ।तामाङ दिदीभाइ रत्नजित र नङ्सलको जोडी भने सेमिफाइनलमा रोकियो । उनीहरूलाई देवलेकर र हरिकाको जोडीले २१–१६, २१–१७ को सोझो दुई सेटमा हरायो । अन्य सबै स्पर्धामा नेपाली खेलाडीको चुनौती शुक्रबार नै सकिएको थियो । अरु चार स्पर्धाका फाइनलको समीकरण पनि तय भइसकेको छ ।मेन्स सिंगलमा भारतीय खेलाडीबीच फाइनल हुनेछ । यसमा लखन साराङ र श्रेयांश जयसवाल भिड्नेछन् । वुमेन्स सिंगलमा इरानी सोराया अघाएई हाजियागाले फाइनलमा हङकङकी देङ जोया सुहानको सामना गर्नेछिन् । वुमेन्स डबल्समा फाइनल खेल्ने दुवै टिम भारतका हुनेछन् । मेन्स डबल्समा सिंगापुर र मलेसियाको जोडीबीच प्रतिस्पर्धा हुनेछ ।